От-ЭНЕениҥ учуры керегинде Алтай Кудайдыҥ jетирÿзи.(02.05. 2001j)
Баш болзын Алтай Кудайым
Баш болзын Öрö Турган Кудайым
Баш болзын Öрö турган Jайаным

От -Энениҥ учуры
Ончобыстаҥ камаанду
От-Энениҥ  учуры
Ончобыстаҥ быйанду 
От-Энени арутап 
Оны кÿндÿлеп туругар
Ончо  салган курсагаардаҥ
Ончозынаҥ эжерлеп
Эмди нени саларын
Эмди угуп салыгар
Эткен курсак салыгар
Этпеен неме салбагар
Этти дезе эжерлеп
Эки болчоктоҥ салыгар
Эки jара кезеле
Эжер эдип салбагар
Эткен калаш быжырган
Печкеге болзын та кÿлге
Эмди ондо башказы jок
Эмди олор тÿп тÿҥей
Эки катап сындыргар
Эки катап салыгар.
Эткен каймак сарjуны
Эки катап урыгар
Эмди дезе экидеҥ
Эткен талкан салыгар
Эткенин салгар-албаанын
Алганында -ийде jок
Алганында алкыш jок
"Анда ненин башказы" деп
Айдышпагар анайда 
Алтайаарга талканды
Айдынып туруп апаргар
Алтай кижи курсагы
Арутап эткен талканы
Акту санааныҥ курсагы
Ак сананып эдигер
Азырап салган курсагарды 
Алтайарга айдынып
Ак санаалу келигер
Айылдагы одоорды
Азырап селр салыгар
Анда коркоор неме jок
Азыратканы тÿҥей
Тÿҥей олор тагылдар

Тÿҥей олор Кудайлар
Куруландырбас коркыбаар
Кÿÿнеердеҥ ле эдигер
Кÿниҥ-кÿнге алканып
Кижи эмди jÿрбей jат
Кÿнниҥ-кÿнге суранып
Кижи эмди келбей jат
Келетен öйи тагылга
Кижинеҥ бойынаҥ камаанду
Кудай кемди де некебес
Кудай кемди де jеектебес
Jанбалит та болзоҥ
Jамылу да болзоҥ
Jаан jашту да болзоҥ
Jаш бала да болзоҥ
Jаман керек те этсеҥ
Jакшыны да этсеҥ
Jайааннаҥ  сен суранзаҥ
Jайаан сеге болужар
Jаҥыс ла Ак санан
Jаҥыс ла Ак jÿр

Jаҥыс ла ару бол деп
Jайаан сеге кÿÿнзеер
Кÿÿнзегени аайынча
Кÿндерди сеге берер
Кÿÿнзегени аайынча
Jÿрÿмди  сеге ол берер
Кинчекти ле шÿÿбей jÿрзеҥ
Караны ла этпей jÿрзеҥ
Кудай сени таап алар
Кÿндÿÿ-кÿреезинеҥ амзадар
Кÿÿндÿ-кÿреедеҥ амзадып
Кÿниҥ сайын иш берер
Кижиликке баратан
Кижиге  болужатан
Колыла тудуп эмдейтен
Кöзиле кöрÿп эмдейтен
Ийдени сеге ол берер
Ийдени алып алала
Ийиктелип сен баспа
Ийниҥ ажыра чачпа
Ийнениҥ ÿйдин öтпо
Öтöктöлгöн Алтайыҥда jÿр
Öтöктолгöн албатыҥа болуш
Оны мен сеге айдып jадым
Jарлык уулым сеге
Jарлык кызым сеге
Jаба иштегер jарылышпагар
Jапшыныжып jамандашпагар
Jааҥныҥ  сöзин jанчыкка салыгар
Jайаанныҥ  сöзин  башка салыгар
Бажаар  ажыра jÿрекке барзын
Jÿрегер ажыра башка барзын
Jÿрегер ажыра jуртка барзын
Jÿс кижиге тийип турзын
Jÿс кижиге табарып турзын
Jÿс кижини ойгозып турзын 
Jÿк ле бир öйдö 
Jÿзÿн-башка оорулар болбос
Jÿс башка jастыралар болбос
Jастыранаҥ ары кинчекке барбас
Кинчек дегени не
Кинчек дегенин кижи билбес
Кинчек дегенин Кудай билер
Кижиге айдып jат
Кижи билзин деп
Кижи тÿзелзин деп
Кинчек дегени кижи öлтÿрзе
Кижини кыйнап-шоктоп öлтÿрзе
Кара санааны сананып  öлтÿрзе
Караны сананып, амадап öлтÿрзе 
Амадабай öлтÿрзе, кинчек болбос
Кöк jарамас jеткер-деп айдар
Jеткер  дезе jеҥниҥ алдында
Jаман ла öйдö кетежип алат
Jаман ла ойдö  чыгып келет
Кинчек  дегени база ÿредÿ 
Ӱредип jат Кудай кижини
Ӱзезин аайлап-билип  jÿрзин деп
Ӱзе немени сананып турзын деп
Учы тÿбин  шÿÿп турзын деп
Оныҥ учун кинчекти ийип jат
Кижи эмеш токтодулу болзын деп
Кижи эмеш коркылу болзын деп
Кижи дезе коркыбай jат
Коорыйтанын  öлтÿрип  jÿрет
Öскÿретенин  jип jÿрет
Онын учун  Кудай айдат
Онын  учун Кудай  ийет
Кинчек дегени не деп
Кинчек дегени кижи öлтÿрзе
Кыс баланы  кыйнап базынза
Кичинек баланы öскÿс артысса
Кийик аҥдарды  кырып атса
Кинчек дегени уурданып jатса
Угы-тöзине  килебей турза
Уул баланы угынаҥ ÿссе
Ол ÿзези кинчек болор
Кийик  аҥдарды кыра атса
Кичинек балазына килебей атса
Кийиктиҥ сÿди тамчылап турза
Кийиктиҥ  ÿни торгулып  турза
Кудай кижиге килебес база 
Кудай кижиге килебес бир де
Кинчекти ийер кырып салзын деп
Кинчекти ийер кыйнап салзын деп
Кинчекти ийер шыраладып салзын деп
Кинчекти ийер кижини божотсын деп
Божоткон кижиде кинчек болбос
Баш болзын Öрö Турганым
Баш болзын Баш болзын